मतदानको समय बिहान ७ बजेदेखि साँझ ५ बजेसम्म तोकिएको थियो। तर कैयौँ स्थानमा लामो लाइनका कारण ५ बजेपछि पनि मतदान भइरहेको छ। निर्वाचन अधिकारीहरुले साँझ ५ बजेभित्र मतकेन्द्रमा पुगिसकेका मतदाताले मत खसालिरहेको जनाएका छन्।
बाँकेमा ७५ प्रतिशत, दाङमा ६५ प्रतिशत, रोल्पामा ६० प्रतिशत, प्यूठानमा ६५ प्रतिशत मत खसेको निर्वाचन अधिकारीहरुलाई उद्धृत गर्दै हाम्री दाङ संवाददाता बसुन्धरा गौतमले जनाएकी छन्।
स्थानीय तहको पुनर्संरचना गर्दा अपायक केन्द्र तोकिएको भन्दै सोलुखुम्बुको एउटा गाउँका सबै बासिन्दाले मतदान बहिष्कार गरेका छन्। सिङ्गै गाउँद्वारा चुनाव बहिष्कार
प्रदेश नम्बर १ , ५ र ७ मा आज भइरहेको चुनावको विरोधमा राष्ट्रिय जनता पार्टी नेपालले तराईका कतिपय जिल्लामा गरेको बन्द हडतालले जनजीवन प्रभावित भएको विवरण आएका छन्।
प्रदेश नम्बर २ को चुनाव असोज २ गतेका लागि सरिसकेको अवस्थामा बन्द गर्नुको कुनै औचित्य नभएको भन्दै उद्योगी तथा सर्वसाधारणले असन्तुष्टि प्रकट गरेको बीबीसीकी वीरगञ्ज संवाददाता माधुरी महतोले जनाएकी छन्।
क्षेत्रीय निर्वाचन कार्यालय विराटनगरका निर्वाचन अधिकारी प्रेमप्रसाद सन्जेलले हाम्री धरान सम्वाददाता सीता मादेम्बालाई दिएको जानकारी अनुसार, प्रदेश १ का १४ जिल्लामा अहिलेसम्म ६० प्रतिशत मतदान भएको छ। मतदान शान्तिपूर्ण रहेको अधिकारीहरुले बताएका छन्।
मतदानमा वृद्धवृद्धाहरुको पनि उत्साहजनक उपस्थिति देखिएको छ। कतिपय स्थानमा वर्षा भएपनि उनीहरुले मतदान केन्द्रसम्म पुगेर मत खसालेका छन्।
स्थानीय तहको दोस्रो चरणको चुनाव अन्तर्गत तीन वटा प्रदेशमा दिउँसो ३ बजेसम्ममा ६२ प्रतिशत मत खसेको निर्वाचन आयोगका प्रवक्ता सूर्यप्रसाद शर्माले जानकारी दिएका छन्।
निर्वाचन आयोगका प्रवक्ता सूर्यप्रसाद शर्माले प्रदेश १, ५ र ७ मा स्थानीय चुनावको दोस्रो चरण अन्तर्गत मतदान शान्तिपूर्ण रुपमा भइरहेको बताएका छन्।